google/wiki40b huggingface dataset:
Saab 9000

Συγγενικά μοντέλα

Οικονομικά, το Saab 9000 εξελίχθηκε ως αποτέλεσμα της επιτυχίας των Saab 99 και Saab 900, καθώς και στα πλαίσια μιας τότε συνεργασίας της SAAB Automobile με τις Fiat, Lancia και Alfa Romeo. Ως αποτέλεσμα, το Saab 9000 κατασκευαζόταν σε συνεργασία με τις 3 αυτές εταιρείες, των οποίων τα αντίστοιχα μοντέλα, με κοινά πλαίσια (σασί) και συγγενικό τεχνολογικό υπόβαθρο, ονομάζονταν Fiat Croma, Lancia Thema και Alfa Romeo 164. Στην πράξη, ωστόσο, το 9000 μοιραζόταν μόνο το σασί με την 164, ενώ ακόμα και με τα Croma και Thema είχε μόλις 7 ανταλλάξιμα κοινά μηχανικά μέρη, καθώς το 9000 είχε λάβει επιπλέον ενισχύσεις στις πόρτες, για καλύτερη πλευρική προστασία, και εντελώς διαφορετική δομή στο μπροστινό μέρος, για το ενδεχόμενο της μετωπικής πρόσκρουσης. 
Η αισθητική του 9000 διαμορφώθηκε από τον Τζορτζέτο Τζουτζιάρο και τον σχεδιαστή της SAAB Björn Envall. Επίσης, ο αεροδυναμικός συντελεστής Cd του μοντέλου ήταν 0,32 - νούμερο ιδιαίτερα καλό εν έτει 1984.

Εκδόσεις

Κατά το λανσάρισμα, το 1984, η μοναδική εκδοχή αμαξώματος του 9000 ήταν 5-πορτο liftback. Το 1988 προστέθηκε ένα 4-πορτο sedan, γνωστό ως 9000 CD, ενώ μέσα στο 1991 το 5-πορτο liftback υπέστη έναν επανασχεδιασμό και κυκλοφόρησε ως 9000 CS. Ταυτόχρονα με το λανσάρισμα του 9000 CS, το αρχικό liftback μετονομάστηκε σε 9000 CC και διατηρήθηκε στην παραγωγή, καθώς συνέχισε να διατίθεται σε ορισμένες αγορές, ως μια εισαγωγική έκδοση.
Από τον Φεβρουάριο του 1993 έως τον Δεκέμβριο του 1997, παρήχθη και η κορυφαία έκδοση 9000 CS Aero, που ήταν και το ισχυρότερο μοντέλο της εταιρείας έως τότε. Έφερε τον 4-κύλινδρο κινητήρα B234 των 2.3 λίτρων turbo, με την ισχύ στους 225 hp (168 kW) στα μοντέλα με μηχανικό κιβώτιο ταχυτήτων, αν και στις αυτόματες εκδόσεις η ισχύς του είχε ρυθμιστεί στους 200 hp (149 kW).
Οκτώ Αθάνατοι

Οι Οκτώ Αθάνατοι (κινέζικα: 八仙, πινγίν: Bāxiān) είναι ομάδα των θρυλικών αθανάτων της κινέζικης μυθολογίας. Κάθε αθάνατος είχε τη δύναμη να παραχωρήσει ζωή ή να καταστρέψει δαίμονες. Οι περισσότεροι φαίνεται να γεννήθηκαν κατά τη Δυναστεία Τανγκ ή τη Δυναστεία Σονγκ. Λατρεύονται από τους Ταοϊστές. Σύμφωνα με τη μυθολογία, κατοικούν σε πέντε νησιά της Θάλασσας Μποχάι, η οποία περιλαμβάνει το Βουνό Πενλάι. Τα ονόματα των αθανάτων είναι: Χε Ξιανγκού, Τσάο Γκουζιού, Λι Τιεγκουάι, Λαν Τσαϊχέ, Λιού Ντουμπίν, Χαν Σιαν-τζι, Ζανγκ Γκολάο και Ζουνλί Τσιουάν.
Εμποροκρατία

Γενικά

Η χρήση του όρου αυτού δεν είναι πολύ παλαιά, χρονολογούμενη από τον 18ο αιώνα. Τον πρωτοχρησιμοποίησαν οι λεγόμενοι Φυσιοκράτες και στη συνέχεια την εκλαΐκευσε ο Άνταμ Σμιθ (Adam Smith) στο έργο του "Ο Πλούτος των Εθνών", συγκρίνοντας τον Εμποροκρατισμό ως μέσον πλουτισμού με το "αγροτικό σύστημα". Κατά τον Α. Σμιθ οι εμποροκρατικές ρυθμίσεις πέρασαν από δύο στάδια - φάσεις: Την πρώτη, της συσσώρευσης πολύτιμων μετάλλων και τη δεύτερη, όπου οι κανονισμοί επιβάλλονταν στο εμπορικό ισοζύγιο που, όπως πιστευόταν, ρύθμιζε τη ροή του χρήματος. Στην ουσία όμως και οι δύο αυτές φάσεις - τύποι της οικονομικής πολιτικής υπήρξαν εξίσου άκαρποι, με δεδομένο αφενός μεν ότι τα πολύτιμα μέταλλα δεν είχαν τις αρετές που τους απέδιδαν (χωρίς συναλλαγές) και αφετέρου η έλλειψη αυτών δεν αποτελούσε βασική αιτία ύφεσης.
Στις αντίθετες γνώμες του εμποροκρατισμού άρχισαν στη συνέχεια να συμφωνούν οι μεταγενέστεροι Βρετανοί οικονομολόγοι, με κυριότερους τους Μάλθους (Th. Malthus) και Ρικάρντο (David Ricardo). Έτσι στο τέλος του 19ου αιώνα, η λεγόμενη Γερμανική σχολή, η "των ιστορικών οικονομολόγων", και ιδιαίτερα ο Σμόλλερ (G. v. Schmoller) διατύπωσε μια ευνοϊκότερη άποψη, χαρακτηρίζοντας τον εμποροκρατισμό ως μια διαπλαστική κρατική πολιτική με ευρύτερη όμως σημασία, συμπληρώνοντας ότι μόνο το κράτος μπορεί να παρέχει στο λαό την αναγκαία υποστήριξη της εξουσίας, που απαιτεί μία οικονομία για να επιτύχει. Όσα δε κράτη ακολούθησαν αυτή την πολιτική βρέθηκαν στη πρώτη γραμμή ανάπτυξης. Οι απόψεις αυτές δεν επηρέασαν μόνο τις γερμανικές οικονομικές επιστήμες, αλλά και Βρετανούς επιστήμονες μεταξύ των οποίων και τον Γ. Κάννιγκαμ (W. Cunningham) που τόνισε ιδιαίτερα το στοιχείο της εξουσίας στον εμποροκρατισμό.
Γενικά οι απόψεις των οικονομολόγων συγγραφέων ως προς τα προσόντα του εμποροκρατισμού, αν και εμφανίζουν μεγάλες διαφορές, τελικά όμως συμφωνούν ότι επί εποχής του Α. Σμιθ ο μηχανισμός αυτός απαρτιζόταν (κατά την έκφραση του Σμιθ), από "δύο μηχανές παρέμβασης", της προώθησης των εξαγωγών και ταυτόχρονα της αποθάρρυνσης των εισαγωγών - εκτός των απαραίτητων αγαθών. Το σύστημα αυτό είχε παγιωθεί στην Βρετανική Αυτοκρατορία με τους περίφημους Νόμους της Ναυσιπλοΐας τον 17ο αιώνα, που ουσιαστικά απέβλεπαν τόσο στη στρατηγική όσο και στην οικονομική ισχύ της Αυτοκρατορίας και διατηρήθηκαν μέχρι τους Ναπολεόντειους πολέμους, όταν και καταργήθηκαν από τον Κολμπέρ (J. B. Colbert) παρότι και αυτός απέδιδε μεγάλη σημασία σε θέματα ρύθμισης της βιομηχανίας και λιγότερο ακόλουθος της θεωρίας του εμπορικού ισοζυγίου.
Άλλοι επίσης συγγραφείς του 18ου αιώνα έστρεψαν περισσότερο την προσοχή τους σε θέματα που αφορούσαν τον όγκο της απασχόλησης ως κριτήριο αποδοτικότητας των ρυθμιστικών μέτρων και όχι τόσο σε καθαρά κέρδη από τα πολύτιμα μέταλλα. Παρά ταύτα η κοινωνική πλευρά του μερκαντιλισμού συνέχισε να ασκεί μεγάλη επιρροή και να εντυπωσιάζει ως προς το επιχείρημα της απασχόλησης, ιδιαίτερα στον ευρωπαϊκό νότο (Ισπανία, Ιταλία) αλλά και στη Γερμανία που διαδίδονταν από τους λεγόμενους υπό τον Ε. Ρολλ (Eric Roll, 1974) "καμεραλιστές", δηλαδή οικονομολόγους, σύμβουλους ηγεμόνων.
Πρωτάθλημα Ελλάδας σόφτμπολ ανδρών

Το Πανελλήνιο πρωτάθλημα σόφτμπολ ανδρών είναι η ανώτερη διοργάνωση στην Ελλάδα για το άθλημα του σόφτμπολ στην κατηγορία αδρών. Η πρώτη διοργάνωση έγινε το 2014 με νικητή τον Ήφαιστο Πάτρας που νίκησε στον τελικό τον Κένταυρο Βριλησσίων με 17-5.
Τάνκμαρ

Βιογραφία

Ήταν ο πρωτότοκος γιος του Ερρίκου Α΄ του ορνιθοθήρα, δούκα της Σαξονίας και βασιλιά της Γερμανίας και της Χάτενμπουργκ/Λιούτγκαρτ. Η μητέρα του ήταν, από προηγούμενο γάμο, χήρα και είχε γίνει μοναχή. Έφυγε από τη μονή για να παντρευτεί τον Ερρίκο Α΄, έτσι ο γάμος εθεωρείτο άκυρος και η νομιμότητα του Τάνκμαρ επιλήψιμη. 
Ο Ερρίκος Α΄ έκανε δεύτερο γάμο και απέκτησε άλλα τρία αγόρια. Το 929 ρύθμισε τη διαδοχή του και την επικύρωσε με τη Συνέλευση στην Ερφούρτη. Πράγματι όταν απεβίωσε οι κτήσεις του μοιράστηκαν στους γιους του· ο Όθων Α΄ έλαβε τη Σαξονία, ο Ερρίκος τη Βαυαρία και ο Μπρούνο τη Λοθαριγγία. Το στέμμα της Γερμανίας θα πήγαινε στον Όθωνα Α΄. Ο Τάνκμαρ, αν και πρωτότοκος, δεν αντέδρασε. Ο Ερρίκος όμως διεκδίκησε το στέμμα και κρατήθηκε στο σπίτι υπό επιτήρηση ως τη στέψη του αδελφού του.
Το 937 απεβίωσε ο Ζήγκφρητ κόμης του Μέρσενμπουργκ και ο Τάνκμαρ ζήτησε την κομητεία. Ο Όθων Α΄ όμως την έδωσε στον αδελφό τού Ζήγκφρητ, στον Γκέρο. Ακολούθησε διαμάχη, όπου ο Έμπερχαρτ δούκας της Φραγκονίας και ο Βίχμαν ο Πρεσβύτερος επίσης εναντιώθηκαν στον Όθωνα Α΄. Ο Τάνκμαρ πολιορκήθηκε στο Έρεσμπουργκ και καθώς ζήτησε καταφύγιο στο ναό του Αγ. Πέτρου, ένα ακόντιο διαπέρασε το παράθυρο και τον χτύπησε μοιραία.
Δημήτριος Σούνδιας

Βιογραφία

Γεννήθηκε στη Λευκάδα το 1829. Ο πατέρας του, Άγγελος, ήταν μέλος της διοικούσης επιτροπής της Φιλικής Εταιρείας στη Λευκάδα, με αξιόλογη δράση στην οργάνωση του αγώνα.
Νυμφεύθηκε την Ασπασία (1821-1895), αδερφή του ποιητή Αριστοτέλη Βαλαωρίτη. Απέκτησε πέντε τέκνα, τη Λίλα, τον Άγγελο, μετέπειτα δημοτικό σύμβουλο Λάρνακας, την Ευανθία, τον Αλέξανδρο και την Αναστασία, η οποία παντρεύτηκε τον αριστοκρατικής καταγωγής Σουηδό Φρεντερίκ Τσάρλς φον Χάιντενσταμ.
Πέθανε το 1903.

Σταδιοδρομία

Εισήλθε στο διπλωματικό σώμα το 1866, διορισθείς Υποπρόξενος στην Άρτα. Υπηρέτησε την Ελλάδα στις προξενικές της Αρχές, στην Πρέβεζα, στα Χανιά, στη Βάρνα, στη Βηρυττό και στην Τύνιδα. Το 1892 υποβιβάσθηκε, τη αιτήσει του, σε Πρόξενο Β΄ τάξεως και μετετέθη εκ νέου στην Πρέβεζα όπου και τον βρήκε ο πόλεμος του 1897.
Ετιμήθη με τον χρυσούν Σταυρό του Τάγματος του Σωτήρος.
Ολύβριος

Οικογενειακές καταβολές

Ο Ολύβριος γεννήθηκε στη Ρώμη και ανήκε σε παλιά και ισχυρή οικογένεια. Είχε θείο τον βασιλιά των Βανδάλων Γκιζέριχο. Παντρεύτηκε την Πλακιδία, η οποία ήταν κόρη του Βαλεντινιανού Γ´ και της Ευδοξίας κόρης του βυζαντινού αυτοκράτορα Θεοδοσίου Β´.

Η βασιλεία

Η βασίλεια του Ολύβριου ήταν σύντομη και άνευ γεγονότων. Στις 9 ή 19 Αυγούστου πέθανε ο προστάτης του Ρίκιμερ, τον οποίο διαδέχθηκε ο Gundobad. Περιγράφεται ως ευσεβής άνθρωπος ο οποίος απεικονιζόταν στα νομίσματα της εποχής χωρίς πηδάλιο και δόρυ, συνηθισμένα σύμβολα στα νομίσματα των προκατόχων του, γεγονός που δείχνει το μικρό του ενδιαφέρον για τις στρατιωτικές επιχειρήσεις.

Το τέλος

Πέθανε από οίδημα το 472 (για την ημερομηνία θανάτου διίστανται οι απόψεις οι οποίες την τοποθετούν είτε στις 22 Οκτωβρίου είτε στις 2 Νοεμβρίου του 472).
Μαξιμιλιάν Λους

Βιογραφία και δημιουργικότητα

Ο Μαξιμιλιάν Λους είναι γιος του  του αγγλικά: Charles-Desire Luce‎ (1823-1888) και της αγγλικά: Louise-Josephine Dunas‎ (1822-1878). Η οικογένεια ζούσε στο Μονπαρνάς, μια εργατική συνοικία του Παρισιού. Σπούδασε χαρακτική. Το 1872, ο δεκατέσσερις ετών Λούτσε έγινε μαθητής του χαράκτη Ανρί-Θεόφιλο (1824-1897). Αργότερα σπούδασε στο εργαστήριο της Σχολής Καλών Τεχνών της Ακαδημίας της Σουηδίας και του γαλλικά: Eugene Fromann‎. Μαζί με τον Λουσιέν Πίσσαρο, γιο του καλλιτέχνη Καμίλ Πισαρό, ίδρυσε την ομάδα τέχνης „Groupe de Lagny“ στη Lanya, θέτοντας ως έργο του την ανάπτυξη της θεωρίας χρωμάτων του Σερά και της τεχνικής του διαχωρισμού χρωμάτων. Ο Λους εκτιμά επίσης το έργο του γαλλικά: Camille Corot‎. Από το 1887 εκτός από έργα με τοπία, δημιουργεί και πορτρέτα. .

Κληρονομιά

Η διατηρημένη δημιουργική κληρονομιά του καλλιτέχνη είναι 4.200 έργα ζωγραφικής και περίπου 3000 σχέδια. Το Μουσείο Ορσέ αξιολογεί τον Luce ως "έναν από τους καλύτερους εκπροσώπους του νεο-ιμπρεσιονιστικού κινήματος".
Το έργο του καλλιτέχνη Παναγία των Παρισίων, που γράφτηκε το 1900, πωλήθηκε σε πλειστηριασμό τον Μάιο του 2011 για 4.200.000 δολάρια, καθορίζοντας ένα ρεκόρ για την Λους.
Νανούρισμα

Νανούρισμα ονομάζεται ένα χαλαρωτικό μουσικό κομμάτι ή τραγούδι, το οποίο συνήθως απευθύνονται σε μικρά παιδιά. Οι σκοποί του νανουρίσματος ποικίλλουν, και σε ορισμένες κοινωνίες χρησιμοποιούνται για να μεταδοθεί η πολιτιστική γνώση ή παράδοση. Πολλές φορές τα νανουρίσματα χρησιμοποιούνται για την ανάπτυξη των επικοινωνιακών δεξιοτήτων, ανάδειξη της συναισθηματικής νοημοσύνης, συντήρηση της προσοχής των βρεφών, μετριασμό της διέγερσης των βρεφών και ρύθμιση της συμπεριφοράς τους. Ίσως μια από τις πιο σημαντικές χρήσεις των νανουρισμάτων είναι το κοίμισμα των βρεφών. Ως εκ τούτου, η μουσική είναι συχνά απλή και επαναλαμβανόμενη. Νανουρίσματα μπορούν να βρεθούν σε πολλές χώρες, και έχουν υπάρξει από τους αρχαίους χρόνους.
Μαθητιάδα

Ιστορία της Μαθητιάδας

Η ιστορία της Μαθητιάδας ξεκινάει το χειμώνα του 2001. Τη χρονιά εκείνη ένας εκπαιδευτικός φυσικής αγωγής, ο Δρ. Γεώργιος Γάλλος, επηρεασμένος από το σχολικό περιβάλλον και από τα προβλήματα των παιδιών (κυρίως του γυμνασίου) συνέλαβε την ιδέα να διοργανώσει μια εκδήλωση όπου ΠΡΩΤΑ ΘΑ ΕΙΝΑΙ Ο ΜΑΘΗΤΗΣ. Η όλη διοργάνωση θα βασίζεται κύρια στους Ολυμπιακούς Αγώνες και θα αποσκοπεί στο να μάθει το μαθητή βιωματικά να αγωνίζεται και να ξεπερνάει τα προβλήματά του. Έτσι γεννιέται και το σύνθημα της Μαθητιάδας «ΧΩΡΙΣ ΤΟ ΦΟΒΟ ΤΗΣ ΑΠΟΤΥΧΙΑΣ ΚΑΙ ΤΟ ΑΓΧΟΣ ΤΗΣ ΝΙΚΗΣ». Ο Γιώργος Γάλλος παρασύρει με τον αυθορμητισμό του και την πίστη του στο εγχείρημα όχι μόνο την σχολική κοινότητα αλλά και την τοπική κοινωνία, η οποία του συμπαραστέκεται σε μεγάλο βαθμό στο πολύ δύσκολο αυτό εγχείρημα. Η πρώτη εκδήλωση διεξάγεται το Μάϊο του 2002 με την επωνυμία «Μαθητικές Αθλητικές και Πολιτιστικές Εκδηλώσεις ΠΡΩΤΗ 2002». Αρχικά πραγματοποιείται στο πλαίσιο του προγράμματος Ολυμπιακής Παιδείας και υποστηρίζεται από το Υπουργείο Παιδείας. Η εκδήλωση στέφεται με απόλυτη επιτυχία και γεμίζει τους διοργανωτές με θάρρος για να προχωρήσουν παρακάτω. Τα επόμενα δύο χρόνια διεξάγεται πάλι στο πλαίσιο της Ολυμπιακής Παιδείας, με τη διαφορά όμως ότι ενώ το πρόγραμμα αυτό στη συνέχεια σταμάτησε, η Μαθητιάδα συνέχισε την πορεία της ασταμάτητα να διεξάγεται κάθε Μάϊο και τα επόμενα χρόνια, έως σήμερα, με αποκορύφωμα την αναγνώριση της προσφοράς της με τη νομική θεσμοθέτησή της από τη Βουλή των Ελλήνων τον Αύγουστο του 2009. Στο πέρασμα των ετών άλλαξαν πολλά. Παράλληλα με τις αθλητικές εκδηλώσεις της Μαθητιάδας αναπτύχθηκαν και άλλες εκδηλώσεις όπως πολιτιστικές, περιβαλλοντικές και προσφάτως επιστημονικές. Ο αριθμός επίσης των συμμετεχόντων αυξήθηκε. Τα 15 συμμετέχοντα Γυμνάσια του 2002 της Βόρειας Ελλάδας αυξάνονται σταδιακά και ανέρχονται πλέον στα 100 με συμμετοχές από όλους τους νομούς της Ελλάδας και 60 χώρες του εξωτερικού. Η ολιγομελής εκτελεστική επιτροπή του 2002 φτάνει σήμερα τα 200 άτομα. Η πρωτοβουλία αυτή αποδεδειγμένα, από τότε έως και σήμερα, συμβάλει στη δημιουργική συνεργασία της Πολιτείας, της Τοπικής Αυτοδιοίκησης και της Εκπαιδευτικής Κοινότητας και αναπτύσσει ένα δυναμικό εθελοντικό κίνημα χωρίς ημερομηνία λήξης. Οι 70 εθελοντές του 2002 υπερβαίνουν σήμερα τους 800. Η Μαθητιάδα διοργανώνει επίσης κατά τη διάρκεια του έτους ένα σύνολο δραστηριοτήτων που σκοπό έχουν να μεταφέρουν το μήνυμά της, όχι μόνο σε μέρη της Ελλάδας αλλά και σε διάφορα μέρη του κόσμου. Έτσι η Μαθητιάδα έχει βρεθεί από το μακρινό Πεκίνο μέχρι τη Νέα Υόρκη και από το Λονδίνο και τη Φραγκφούρτη μέχρι το Σουδάν, συμμετέχοντας σε προγράμματα προβολής και ενημέρωσης του κόσμου για το μήνυμα και τις δράσεις της. Αποκορύφωμα αυτών είναι η παρουσία της στις Βρυξέλλες και στο Ευρωπαϊκό Κοινοβούλιο, όπου είχε την ευκαιρία να επιδώσει ψήφισμα των νέων ανθρώπων για το μέλλον τους, μέσα από το πρόγραμμά της "Shape Your Future".
Μεροβαίος

Το όνομα

Έχει προταθεί ότι το Μέροβεχ αναφέρεται στον ποταμό Μέρβεντε της Γερμανίας, που εκαλείτο Μέρβε ή Μέροβε. Αν και ο ποταμός αυτός ήταν παραπόταμος τού Ρήνου, στην εποχή μας είναι παραπόταμος τού Ρήνου-Μόυζε-Σελντ, στο δέλτα των οποίων οι Σάλιοι Φράγκοι, σύμφωνα με τους Ρωμαίους ιστορικούς, κατοικούσαν κάποτε. 
Το όνομά του είναι παραπλήσιο τού μάρβικ, που στην κυριολεξία σημαίνει φημισμένη πάλη. Παράβαλε τη σύγχρονη γερμανική λέξη μάρε (νέα, φήμη), το ιβερμάαρτ (διάσημος) και το [γκέ]βεχτ (πάλη).

Αποδείξεις για ύπαρξη

Υπάρχουν λίγες πληροφορίες σε μεταγενέστερες ιστορίες των Φράγκων. Ο Γρηγόριος της Τουρ τον αναφέρει μόνο μία φορά ως πατέρα τού Χιλδέριχου Α΄, ενώ θέτει αμφιβολία στην καταγωγή του από τον Κλοντιόνε. Το Χρονικό τού Φρέντεγκαρ αναφέρει, πως ήταν γιος της συζύγου τού Κλοντιόνε και ενός θαλάσσιου κήτους, τού Ταύρου με τα πέντε κέρατα (Quinotaurus). Οι ερευνητές ερμηνεύουν, ότι ο Μεροβαίος ίσως είχε το ίδιο όνομα με κάποιον ημίθεο, που τιμούσαν οι Φράγκοι, πριν ασπαστούν τον Χριστιανισμό.
Ο Κλοντιόνε, ο υποτιθεμενος πατέρας του, λέγεται, ότι είχε ηττηθεί από τον Φλάβιο Αέτιο στο Vicus Helena τού Αρτουά το 448. Έτσι ο Ίαν Σ. Γουντ τοποθέτησε τον γιο του κάπου στο β΄ ήμισυ τού 5ου αι. 
Άλλη άποψη θεωρεί τον μύθο δημιούργημα ενός μυθολογικού παρελθόντος, που χρειαζόταν για να υποστηρίξει τη γρήγορα εξελισσόμενη Φραγκική εξουσία στη δυτική Ευρώπη.  
Ο Ρωμαίος ιστορικός της εποχής του, ο Πρίσκος γράφει ότι είδε στη Ρώμη "έναν νέο χωρίς χνούδι ακόμη στα μάγουλά του, με ξανθά μαλλιά χυτά ως τους ώμους του, που ο Αέτιος τον είχε κάνει υιοθετημένο γιο του". Ο Πρίσκος αναφέρει, ότι η αφορμή που ο Αττίλας προέβαλε για να κάνει πόλεμο με τους Φράγκους, ήταν ο θάνατος τού ηγεμόνα τους και πως όταν οι δύο γιοί εκείνου διαφώνησαν για τη διαδοχή, ο μεγαλύτερος συμμάχησε με τον Αττίλα και ο νεότερος με τον Αέτιο. Επειδή ο Κλοντιόνε απεβίωσε λίγο πριν την εισβολή τού Αττίλα, φαίνεται πως ο Μεροβαίος, ήταν πράγματι ο γιος τού Κλοντιόνε.
Αθανάσιος Κρίκος

Σταδιοδρομία

Γεννήθηκε στη Βραΐλα Φωκίδας το 1937.  Σπούδασε νομικά και πολιτικές επιστήμες στη Θεσσαλονίκη. Εργάστηκε ως δικηγόρος και ως φοροτεχνικός.
Εξελέγη βουλευτής στη Β΄ Αθηνών για πρώτη φορά με τη Νέα Δημοκρατία το 1974 συγκεντρώνοντας 12.935 σταυρούς προτίμησης. Επανεξελέγη το 1977, το 1981, το 1985, τον Ιούνιο και τον Νοέμβριο του 1989 με το ίδιο κόμμα.
Πέθανε σε ηλικία 63 ετών τον Αύγουστο του 2000.
Μάικλ Μπόσαμπ

Βιογραφικό

Ο Μπόσαμπ γεννήθηκε στις 8 Μαρτίου του 1981 στο Σίδνεϊ της Αυστραλίας και ξεκίνησε την καριέρα του το 2000 από την Μαρκόνι Στάλιονς. Το 2002 μεταγράφηκε στην Παραμάτα Πάουερ και το 2004/05 αγωνίστηκε στην Ολυμπίκ Σίντνεϊ. Το 2005 πραγματοποίησε το ντεμπούτο του στην νεοσύστατη A League με τη φανέλα της Central Coast Mariners και τον Ιανουάριο του 2007 έκανε το άλμα στην Ευρώπη με την μετακίνηση του στην Νυρεμβέργη όπου παρέμεινε μέχρι τον υποβιβασμό της ομάδας το 2008. Ακολύθησαν σύντομα περάσματα από την Δανία και την Άαλμποργκ ΜΚ καθώς και από την Αλ Τζαζίρα,των Ηνωμένων Αραβικών Εμιράτων. Τον Μάιο του 2010 επαναπατρίστηκε για λογαριασμό της Μέλμπουρν Χαρτ ενώ τη σεζόν 2011/12 αγωνίστηκε στην Sydney FC.
Με την Εθνική Αυστραλίας έχει 18 συμμετοχές και 1 γκολ από το 2006. Συμμετείχε στην αποστολή της Εθνικής Αυστραλίας στο Μουντιάλ του 2006 ( χωρίς όμως να αγωνιστεί ), στο Ασιατικό Κύπελλο του 2007 όπως και στο Μουντιάλ του 2010.
Ιωάννης του Βρανδεμβούργου-Κούλμμπαχ

Βιογραφία

Ήταν ο πρωτότοκος γιος του Φρειδερίκου Α΄ μαργράβου του Βρανδεμβούργου και της Ελισάβετ των Βίττελσμπαχ, κόρης του Φρειδερίκου δούκα της Βαυαρίας-Λάντσουτ.
Το 1464 απεβίωσε στο Μπάιερσντορφ σε ηλικία 58 ετών και τον διαδέχθηκε ο νεότερος αδελφός του Αλβέρτος Γ΄ Αχιλλεύς.
Σημαία του Αραβικού Συνδέσμου

Η σημαία του Αραβικού Συνδέσμου είναι πράσινη και φέρει τη σφραγίδα του διεθνούς οργανισμού. Οι 20 κρίκοι στην αλυσίδα συμβολίζουν τα ισάριθμα μέλη του Συνδέσμου την περίοδο που υιοθετήθηκε η σημαία. Επίσης, είναι γραμμένο το όνομα του οργανισμού: Σύνδεσμος Αραβικών Κρατών.
Υπάρχουν επίσης πολλές άλλες σημαίες του Αραβικού Συνδέσμου, οι οποίες συνήθως χρησιμοποιούνται στις διασκέψεις κορυφής του εν λόγω οργανισμού. Μία από αυτές χρησιμοποιήθηκε από τον προεδρεύοντα της συνόδου κορυφής στη Βηρυτό και έχει αναστραμμένη μια σημαία του Αραβικού Συνδέσμου με λευκό φόντο.
Στις παλαιότερες σημαίες του Αραβικού Συνδέσμου οι αλυσίδες είναι κόκκινες ή μαύρες και το αραβικό κείμενο είναι γραμμένο σε μαύρα ή χρυσά με την ημισέληνο να είναι πράσινη ή λευκή. Τετοιες σημαίες χρησιμοποιήθηκαν τις δεκαετίες του ' 50 και του ' 70.
Γαλέττα

Η γαλέττα ή γαλέτα είναι τριμμένη φρυγανιά που χρησιμοποιείται στο στάδιο του παναρίσματος ενός τροφίμου πριν το τηγάνισμα. Δηλαδή, το τρόφιμο αλευρώνεται, βουτιέται σε χτυπημένο αυγό και περνιέται από τριμμένη φρυγανιά. Μετά το τηγάνισμα, αφήνει μία τραγανή και γευστική κρούστα. Υπάρχουν συνταγές για παρασκευή γαλέτας από ψωμί ή παξιμάδια, αλλά διατίθεται και έτοιμη συσκευασμένη στα καταστήματα τροφίμων.
Πέτρος Καλλιγάς

Βιογραφικά στοιχεία

Γεννήθηκε στην Αθήνα και ήταν γιος του Παύλου Καλλιγά και της Μαρίας Μανούση. Σπούδασε στη φυσικομαθηματική σχολή του Πανεπιστημίου Αθηνών και συμπλήρωσε τις σπουδές του στη μηχανολογία, στη Δρέσδη. Ακολούθησε στρατιωτική καριέρα και έλαβε μέρος στην εκστρατεία της Θεσσαλίας. Αργότερα ειδικεύτηκε στην αρχιτεκτονική στην Αγγλία.
Διετέλεσε υπουργός εθνικής οικονομίας στην κυβέρνηση Αλεξάνδρου Ζαΐμη καθώς και υπουργός συγκοινωνίας, ταχυδρομείων και γεωργίας στις κυβερνήσεις Αναστασίου Χαραλάμπη και Σωτηρίου Κροκιδά. Υπήρξε γενικός γραμματέας (1897 - 1905) και πρόεδρος (1912 - 1913) του Σ.Ε.Γ.Α.Σ, δεν αποδέχτηκε όμως την εκλογή του, καθώς και μέλος του ιδρυτικού διοικητικού συμβουλίου του Κολλεγίου Αθηνών.
Απεβίωσε το 1940 στην Αθήνα. Ήταν παντρεμένος με την Ιουλία Ράλλη και γιος του ήταν ο ζωγράφος Παύλος Π. Καλλιγάς.

Συγγράμματα

Είχε συγγράψει πλήθος έργων μεταξύ των οποίων «Μελέται περί ατμομηχανών» (Αθήνα 1985), «Σχέδιον Αθηνών» (1919)
Διονύσης Γκούσκος

Βιογραφικά στοιχεία

Γεννήθηκε στις 25 Νοεμβρίου 1949 στην Ζάκυνθο. Σπούδασε στην Νομική Σχολή του Πανεπιστημίου Αθηνών και εργάστηκε ως δικηγόρος Αθηνών. Πολιτεύθηκε για πρώτη φορά στις εκλογές του 2000, χωρίς να είναι μέλος του ΠΑΣΟΚ και δεν θέλησε να είναι υποψήφιος έκτοτε, παραιτούμενος κι από την ιδιότητα του μέλους του ΠΑΣΟΚ, επανερχόμενος στην δικηγορία. Κατά την διάρκεια της βουλευτικής του θητείας διατέλεσε μέλος της Επιτροπής Εθνικής Άμυνας και Εξωτερικών Υποθέσεων, της Επιτροπής Θεσμών και Διαφάνειας, της Ειδικής Επιτροπής Αναθεώρησης του Συντάγματος του 2001 και της Επιτροπής Κανονισμού της Βουλής.
Ως δικηγόρος Αθηνών έχει συμμετάσχει σε σημαντικές δίκες πολιτικού και κοινωνικού ενδιαφέροντος όπως του Ειδικού Δικαστηρίου (1991), των Διοικητών ΔΕΚΟ (1992) των τηλεφωνικών υποκλοπών 1981-1989, της υπόθεσης ΟΤΕ -Siemens (1994-1997), της παράνομης χρηματοδότησης των πολιτικών κομμάτων (Siemens 2008) .
Οικολογία

Αντικείμενο της οικολογίας

Η οικολογία θεωρείται συνήθως κλάδος της βιολογίας, της γενικής επιστήμης που μελετά τους οργανισμούς. Οι οργανισμοί μπορούν να μελετηθούν σε διάφορα επίπεδα: από το επίπεδο των πρωτεϊνών και των νουκλεϊκών οξέων (βιοχημεία και μοριακή βιολογία), στο επίπεδο των κυττάρων (κυτταρική βιολογία), στο επίπεδο των ατόμων (βοτανική, ζωολογία, και άλλοι ανάλογοι κλάδοι), στο επίπεδο των πληθυσμών, των κοινοτήτων και των οικοσυστημάτων, μέχρι και στο επίπεδο του συνόλου της βιόσφαιρας. Τα δύο τελευταία επίπεδα αποτελούν τα κύρια γνωστικά αντικείμενα της οικολογίας.
Η οικολογία αποτελεί μια διακλαδική επιστήμη . Επειδή επικεντρώνεται στα υψηλότερα επίπεδα οργάνωσης της ζωής και στις αλληλεπιδράσεις μεταξύ των οργανισμών και του περιβάλλοντός τους, βασίζεται έντονα σε πολλούς άλλους επιστημονικούς κλάδους, ιδιαίτερα στη γεωλογία, τη γεωγραφία, τη μετεωρολογία, την εδαφολογία, τη χημεία και τη φυσική. Επομένως, η οικολογία θεωρείται ολιστική επιστήμη, καθώς υπερκαλύπτει παλαιότερους κλάδους, όπως η βιολογία, οι οποίοι κατ' αυτήν την έννοια γίνονται βοηθητικοί κλάδοι και συμβάλλουν στην οικολογική γνώση.
Ως επιστήμη, η οικολογία δεν υπαγορεύει ποιες πρακτικές είναι «σωστές» ή «λανθασμένες». Εντούτοις, η διατήρηση της βιοποικιλότητας και άλλοι ανάλογοι οικολογικοί στόχοι αποτελούν την επιστημονική βάση για την έκφραση των στόχων του οικολογικού κινήματος, ενώ η οικολογική επιστήμη βοηθά στην αντιμετώπιση των οικολογικών προβλημάτων παρέχοντας επιστημονικές μεθοδολογίες, μετρήσεις και ορολογία. Επιπροσθέτως, η ολιστική θεώρηση της φύσης αποτελεί κύριο πυλώνα τόσο της οικολογικής επιστήμης όσο και του οικολογικού κινήματος.
Η Γιατρίνα του 7ου Ξεσηκώνει το Πεντάγωνο

Υπόθεση

Η Eva, μια γοητευτική και χυμώδης γιατρός, κατατάσσεται ως εθελόντρια στο Στρατό. Με την άφιξή της στο στρατόπεδο που θα υπηρετήσει, ξεσηκώνονται, όχι μόνο όλοι οι στρατιώτες, αλλά και ο ίδιος ο συνταγματάρχης. Αναπόφευκτα λοιπόν, η καθημερινότητα όλων μέσα στο στρατόπεδο περιστρέφεται γύρω από την όμορφη Eva.

Συντελεστές

Πρωταγωνιστούν: Έντβιτζε Φένεκ, Alvaro Vitali, Renzo Montagnani, Leo Gullotta, Michele Gammino, Mario Carotenuto, Tiberio Murgia
Σενάριο: Annie Albert, Nando Cicero, Francesco Milizia
Σκηνοθεσία: Nando Cicero
Ατμοπάνκ

Το ατμοπάνκ (αγγλικά: steampunk) είναι υποείδος της επιστημονικής φαντασίας που παρουσιάζει τεχνολογία και αισθητικό σχεδιασμό εμπνευσμένο από τις βιομηχανικές ατμοκίνητες μηχανές του 19ου αιώνα. Παρόλο που η έννοιά του συγχέεται μερικές φορές με αυτή του είδους κυβερνοπάνκ, τα ατμοπάνκ έργα είναι συχνά τοποθετημένα στην εναλλακτική ιστορία της βρετανικής Βικτωριανής εποχής ή της αμερικανικής Άγριας Δύσης, σε ένα μέλλον όπου έχει επικρατήσει η δύναμη του ατμού ή σε έναν φανταστικό κόσμο που χρησιμοποιεί ευρέως αυτή τη δύναμη. Επίσης, στους κόσμους με ατμοπάνκ υπόβαθρο επικρατεί μια πιο αισιόδοξη προσέγγιση στις ικανότητες του ανθρώπου, ενώ το κυβερνοπάνκ συνδέεται με τη δυστοπία.
Ο όρος "ατμοπάνκ" επινοήθηκε τη δεκαετία του 1980 από τον Αμερικανό συγγραφέα επιστημονικής φαντασίας, K. W. Jeter.
Φίλιππος του Χάχμπεργκ-Ζάουζενμπεργκ

Ο Φιλιππος, γερμ. Philip (1454 - 9 Σεπτεμβρίου 1503) από τον Οίκο του Τσέρινγκεν ήταν μάργραβος του Χάχμπεργκ-Ζάουζενμπεργκ (1487-1503), κόμης του Νεσατέλ (το ίδιο διάστημα) και από το 1466 αυτοαπεκαλείτο κύριος του Μπάντενβαϊλερ.

Βιογραφία

Ήταν το μόνο τέκνο του Ροδόλφου Δ΄ μαργράβου του Χάχμπεργκ-Ζάουζενμπεργκ και της Μαργαρίτας του Βιέν.

Οικογένεια

Νυμφεύτηκε τη Μαρία, κόρη του Αμεδαίου Θ΄ δούκα της Σαβοΐας και της Γιολάντας του Βαλουά· δεν απέκτησαν απογόνους.